Document ID: 32014D0702

A BIZOTTSÁG VÉGREHAJTÁSI HATÁROZATA
(2014. október 7.)
az ultraszéles sávú technológiát használó berendezések számára a rádiófrekvenciák Közösségen belüli, harmonizált módon történő használatának engedélyezéséről szóló 2007/131/EK határozat módosításáról
(az értesítés a C(2014) 7083. számú dokumentummal történt)
(2014/702/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Közösség rádióspektrum-politikájának keretszabályozásáról szóló, 2002. március 7-i 676/2002/EK európai parlamenti és tanácsi határozatra (Rádióspektrum-határozat) (1) és különösen annak 4. cikke (3) bekezdésére,
mivel:
(1)
A 2009/343/EK határozattal (2) módosított 2007/131/EK bizottsági határozat (3) az Unión belül harmonizálja az ultraszéles sávú (a továbbiakban: UWB) technológiát használó rádióberendezések műszaki feltételeit. Biztosítja, hogy a rádióspektrum az Unió egész területén harmonizált feltételek mellett elérhető legyen, megszünteti az UWB-technológia alkalmazásának korlátait, és hatékony egységes piacot teremt az UWB-rendszerek számára, ami méretgazdaságossághoz és fogyasztói előnyökhöz vezet.
(2)
A technológiában és a rádióspektrum használatában történő gyors változásokat az UWB technológiára vonatkozó szabályozásnak megfelelően tükröznie kell, mert az európai társadalom csak így élvezheti az említett technológián alapuló innovatív alkalmazások bevezetésének előnyeit a többi spektrumhasználóra gyakorolt káros hatások nélkül. Ezért a 2007/131/EK határozat legújabb verzióját módosítani kell.
(3)
A Bizottság e célból 2012. május 28-án a 676/2002/EK határozat alapján megadta az UWB-technológiára vonatkozó ötödik megbízását a Postai és Távközlési Igazgatások Európai Értekezletének (CEPT), a műszaki jellemzők tisztázására vonatkozóan a 2007/131/EK határozat esetleges aktualizálásának fényében.
(4)
A 45. sz. CEPT-jelentésben, amelyet az Elektronikus Hírközlési Bizottság (ECC) 2013. június 21-én hagyott jóvá, és amelyet az ötödik megbízatásnak eleget téve nyújtott be, a CEPT azt javasolta a Bizottságnak, hogy a 2007/131/EK határozat további módosításai esetében célirányosabb megközelítést alkalmazzon, amely figyelembe veszi az Európai Távközlési Szabványügyi Intézet (ETSI) által kidolgozott harmonizált európai szabványokban szereplő zavarcsökkentő technikák leírását, annak valamennyi vonatkozó részletes jellemzőjével.
(5)
A 45. sz. CEPT-jelentés pontosította azokat a műszaki feltételeket, amelyek alapján egyes zavarcsökkentő technikák lehetővé teszik az UWB-berendezés nagyobb adási teljesítményen történő üzemeltetését, az általános felhasználásra, a gépjárművekre és vasúti járművekre, valamint a helyzetkövető berendezésekre vonatkozó jelenlegi UWB-határértékek egyenértékű védelmének biztosítása mellett. A jelentés ajánlásain felül - amelyeket az Unió egész területén alkalmazni kell - e zavarcsökkentő technikák definícióit és műszaki jellemzőit is kötelező érvényűvé kell tenni a vonatkozó szabványok szerint, mivel ezek a technikák csak akkor biztosítják a zavarcsökkentő hatást, ha azokat megfelelő működési jellemzők mellett használják.
(6)
A légi járművek fedélzetén UWB-berendezés csak azzal a feltétellel engedélyezhető, hogy megfelel a légi közlekedés biztonsági szabványainak - megfelelő légialkalmassági bizonyítvány mellett - valamint más vonatkozó repüléstechnikai rendelkezéseknek és elektronikus hírközlési szabványoknak. A Közösség egész területén érvényes légialkalmassági bizonyítványokat a 748/2012/EU bizottsági rendeletnek (4) megfelelően az Európai Repülésbiztonsági Ügynökség bocsátja ki.
(7)
Az anyagérzékelő eszközök számos területen felhasználhatók tárgyak és anyagok felderítésére, jellegének meghatározására, vagy csövek, vezetékek és lakáscélú vagy ipari építményekben használt más, falba épített szerkezetek leképezésére. A Bizottságnak tett CEPT javaslat szerint az anyagérzékelő eszközökre enyhébb határértékek is alkalmazhatók, mivel működési módjuk a nagyon alacsony szintű telepítési sűrűségükkel és aktivitási tényezőikkel együtt tovább csökkentik a rádiótávközlési szolgálatok káros zavarásának lehetőségét. A felülvizsgált határértékeket az ECC 2009. június 26-án módosított, 2007. március 30-i ECC/DEC/(07)01 határozata tartalmazza.
(8)
Az 1999/5/EK európai parlamenti és tanácsi irányelvnek (5) megfelelően a Bizottság harmonizált szabványok megalkotása céljából az M/407 sz. megbízást adta az európai szabványügyi szerveknek. Ezek olyan UWB-berendezésekre fognak vonatkozni, amelyeket az említett irányelv szerint el kell ismerni, és amelyek esetében fennáll az irányelv követelményeinek való megfelelés vélelme. A Bizottság M/407. sz. megbízásának eleget téve az ETSI kidolgozta a harmonizált szabványokat: az UWB-t alkalmazó kis hatótávolságú eszközök közös műszaki követelményeire vonatkozó EN 302 065-1 szabványt, a helyzetkövető UWB-berendezések követelményeire vonatkozó EN 302 065-2 szabványt és a közúti és vasúti járművek UWB-berendezéseinek követelményeire vonatkozó EN 302 065-3 szabványt.
(9)
Az ECC és az ETSI között 2004. október 20-án aláírt egyetértési megállapodás biztosítja a harmonizált szabványok kidolgozásának, valamint az ilyen szabványoknak megfelelő spektrum használatára vonatkozó szabályozási feltételek koordinációját. A zavarcsökkentő technikák műszaki részleteit az ETSI harmonizált európai szabványai és az ECC (06)04 határozata állapítják meg, amelyek - az ECC és az ETSI között létrejött egyetértési megállapodásnak megfelelően - minden további módosítás alkalmával illeszkedni fognak egymáshoz. Ennek eredményeképpen a bizottsági határozatban csak a megfelelő zavarcsökkentő technikákat kell felsorolni.
(10)
A 2007/131/EK határozatot ezért ennek megfelelően módosítani kell.
(11)
Az e határozatban előírt intézkedések összhangban vannak a Rádióspektrum-bizottság véleményével,
ELFOGADTA EZT A HATÁROZATOT:
1. cikk
A 2007/131/EK határozat a következőképpen módosul:
1.
a 2. cikk 6., 7. és 8. pontja helyébe a következő szöveg lép:
„6. »EIRP«: kisugárzott egyenértékű izotrop teljesítmény, amely az antennára juttatott teljesítmény és az adott irányban az izotrop antennára vonatkoztatott nyereség (izotrop vagy abszolút nyereség) szorzata;
7. »legnagyobb átlagos spektrális teljesítménysűrűség«: adott frekvencián vizsgált rádiós eszköz EIRP-jében kifejezett, (az adott frekvencia mint sávközép körüli) egységnyi sávszélességre jutó átlagos teljesítmény, amelyet a meghatározott mérési feltételek mellett a legmagasabb teljesítményszint irányába sugároznak;
8. »csúcsteljesítmény«: EIRP-ben kifejezett, a legmagasabb átlagos kisugárzott teljesítmény frekvenciája körüli 50 MHz-es sávszélességen belül előforduló teljesítmény, amelyet a meghatározott mérési feltételek mellett a legmagasabb teljesítményszint irányába sugároznak;”
;
2.
a 2. cikk 9. pontját el kell hagyni;
3.
a 2. cikk 11. pontja helyébe a következő szöveg lép:
„11. »teljes kisugárzott spektrális teljesítménysűrűség«: az átlagos EIRP-sűrűség értékek átlaga, amelyet a mérési elrendezés körül, legalább 15 fokos felbontással mértek. A részletes mérési összeállítást az ETSI EN 302 435 szabvány tartalmazza;”
;
4.
a 2. cikk az alábbi 12. és 13. ponttal egészül ki:
„12. »légi jármű fedélzetén«: a légi járművön belüli kommunikáció céljából használt rádióösszeköttetések egy légi járműben;
13. »LT1«: emberek és tárgyak általános helyzetkövetésére szolgáló rendszerek, amelyek engedély nélkül üzembe helyezhetők.”
;
5.
a 3. cikk helyébe a következő szöveg lép:
„3. cikk
A tagállamoknak engedélyezniük kell a rádióspektrum interferenciamentes és interferenciával szemben nem védett jellegű használatát az ultraszéles sávú technológiát használó berendezés számára, feltéve, hogy az ilyen berendezés teljesíti a mellékletben meghatározott feltételeket, valamint hogy beltérben használják, vagy amennyiben kültéren használják, nem rögzítik helyhez kötött telepítésű berendezéshez, helyhez kötött infrastruktúrához vagy rögzített kültéri antennához. A mellékletben meghatározott feltételeknek megfelelő, ultraszéles sávú technológiát használó berendezés gépjárművekben és vasúti járművekben való használatát szintén engedélyezni kell.”
;
6.
a melléklet helyébe e határozat mellékletének szövege lép.
2. cikk
Ez a határozat 2015. február 1-jén lép hatályba.
3. cikk
Ennek a határozatnak a tagállamok a címzettjei.
Kelt Brüsszelben, 2014. október 7-én.

Labels: 7
12
8
20